Euroopa Parlamendi resolutsioon,

10. mai 2011,

tähelepanekutega, mis on Euroopa Liidu 2009. aasta üldeelarve täitmisele heakskiidu andmist käsitleva otsuse lahutamatu osa, VII jagu – Regioonide Komitee

EUROOPA PARLAMENT,

võttes arvesse Euroopa Liidu 2009. aasta üldeelarvet [1];

võttes arvesse Euroopa Liidu eelarveaasta 2009 lõplikku majandusaasta aruannet (SEK(2010) 963 – C7-0217/2010) [2];

võttes arvesse Regioonide Komitee aastaaruannet eelarve täitmisele heakskiitu andvale institutsioonile 2009. aastal tehtud siseauditite kohta;

võttes arvesse Euroopa Kontrollikoja aastaaruannet eelarveaasta 2009 eelarve täitmise kohta koos institutsioonide vastustega [3];

võttes arvesse vastavalt Euroopa Liidu toimimise lepingu artiklile 287 tehtud kontrollikoja avaldust, mis kinnitab raamatupidamise aastaaruande usaldusväärsust ja selle aluseks olevate tehingute seaduslikkust ja korrektsust [4];

võttes arvesse EÜ asutamislepingu artikli 272 lõiget 10 ja artikleid 274, 275 ja 276 ning Euroopa Liidu toimimise lepingu artikli 314 lõiget 10 ja artikleid 317, 318 ja 319;

võttes arvesse nõukogu 25. juuni 2002. aasta määrust (EÜ, Euratom) nr 1605/2002, mis käsitleb Euroopa ühenduste üldeelarve suhtes kohaldatavat finantsmäärust, [5] eriti selle artikleid 50, 86, 145, 146 ja 147;

võttes arvesse kodukorra artiklit 77 ja VI lisa;

võttes arvesse eelarvekontrollikomisjoni raportit (A7-0139/2011),

1. märgib, et 2009. aastal oli Regioonide Komitee (RK) käsutuses kulukohustuste assigneeringutena kokku 88000000 eurot (2008. aastal oli see summa 93000000 eurot) ning assigneeringute kasutusmäär 98,37 % ületas teiste institutsioonide keskmise (97,69 %);

2. juhib tähelepanu sellele, et kontrollikoda märkis oma aastaaruandes, et RK audit ei andnud alust olulisteks tähelepanekuteks;

3. märgib, et RK sai 2009. aastal juurde kümme ametikohta (ja veel neli ametikohta 2010. aastal); väljendab heameelt 1. jaanuaril 2011 jõustunud paindliku tööaja korralduse vastuvõtmise üle; võtab teadmiseks RK tegevuse kaugtöö võimaluste uurimisel; võtab ühtlasi teadmiseks RK koolituseelarve märkimisväärse kasvu (12 % 2008. aastaga võrreldes) ning koolituskursuste arvu suurenemise, kusjuures suunitlus oli anda sihtotstarbelisemat koolitust eesmärgiga parandada teadmisi konkreetses valdkonnas;

4. märgib rahuloluga, et RK ajakohastas 2009. aastal oma eelarve analüüsimise ja jälgimise töövahendit (BudgetWatch), mille abil saadakse mitmekülgsemat teavet RK eelarve kohta, RK eelarvevahendite kasutamine lihtsustub ja selgitatakse välja juhtkonna tähelepanu nõudvad valdkonnad;

5. märgib rahuloluga, et RK märkustes vastuseks Euroopa Parlamendi 5. mai 2010. aasta resolutsioonile 2008. aasta eelarve täitmisele heakskiidu andmise kohta [6] öeldakse, et RK ja Euroopa Majandus- ja Sotsiaalkomitee (EMSK) vahelist halduskoostöölepingut aastateks 2008–2014 on asjakohaselt rakendatud, ja märgib, et praegu ei ole välja selgitatud uusi vajadusi praktiliste aspektide parandamiseks ning komiteed suhtuvad jätkuvalt tähelepanelikult vajadusse säilitada ühtlustamise kõrge tase, mis on tagatud halduskoostöölepingu juhtimisstruktuuriga; kutsub RK-d ja EMSK-d üles teada andma, ega sellest lepingust tulenev eraldamine ei ole mõjutanud eelarvet, ning esitama eelarve täitmisele heakskiitu andvale institutsioonile aruande selle lepingu vahekokkuvõtte kohta, mis tuleb koostada 2011. aastal;

6. võtab teadmiseks tegevuse institutsioonidevahelise koostöö raames, eelkõige personalihaldussüsteemi Sysper2 käsiloleva kasutuselevõtmise ja selleks tehtavad ettevalmistused;

7. märgib, et siseauditi talitus (IAS) tegi auditi eelarve kavandamise süsteemide asjakohasuse kohta (2009. aastal), käimas on õiguste kehtestamise vastavuse audit, samuti järelkontroll seoses lähetuskulude, uuringute ja eksperdinõuannetega ning teine järelkontroll sisekontrollistandardite rakendamise ning finantssüsteemide asjakohasuse kohta; märgib, et viimase osas oli näitaja (st 12 kuu jooksul täidetud soovituste arv) suhteliselt madal, kuigi käimas on juba teine järelkontroll; märgib ühtlasi, et IAS-i tegevuse kvaliteedi kavandatud uuring jäi ära;

8. kinnitab veel kord oma seisukohta, et läbipaistvuse huvides peaksid kõikide liidu institutsioonide liikmete majanduslike huvide deklaratsioonid olema internetis avaliku registri kaudu kättesaadavad; tuletab RK-le meelde Euroopa Parlamendi nõudmist, et RK liikmed deklareeriksid oma majanduslikud huvid ja avalikustaksid asjaomase teabe deklareeritava kutsetegevuse ja tasustatavate ametikohtade või tegevuse kohta; võtab rahuloluga teadmiseks RK vastuse sellele küsimusele, eriti RK presidendi 11. veebruari 2011. aasta kirja; palub, et RK esitaks oma iga-aastases tegevusaruandes sellega seotud jätkumeetmed;

9. tunnustab RK-d aasta tegevusaruannete järjepidevalt hea kvaliteedi eest ning tunneb heameelt, et aruandesse on lisatud ülevaade Euroopa Parlamendi varasematest eelarve täitmisele heakskiidu andmise otsustest tulenevatest järelmeetmetest;

10. kutsub RK-d üles koostama 2011. aastal kiireloomuliselt kõigi tegevusvaldkondade kuluaruanded tagamaks, et kõik kulutused pakuvad neile vastavat tulu, selleks et teha kindlaks säästmisvõimalused, mis vähendaksid praegusel kokkuhoiuperioodil survet eelarvele.

[1] ELT L 69, 13.3.2009.

[2] ELT C 308, 12.11.2010, lk 1.

[3] ELT C 303, 9.11.2010, lk 1.

[4] ELT C 308, 12.11.2010, lk 129.

[5] EÜT L 248, 16.9.2002, lk 1.

[6] ELT L 252, 25.9.2010, lk 98.

--------------------------------------------------